**II.8.**

**A testületi szerv döntései előkészítésének rendje,**

**az állampolgári közreműködés (véleményezés) módja, eljárási szabályai,**

**a testületi szerv üléseinek helye, ideje, továbbá nyilvánossága, döntései,**

**ülésének jegyzőkönyvei, illetve összefoglalói;**

**a testületi szerv szavazásának adatai, ha ezt jogszabály nem korlátozza**

A Sárospataki Tankerületi Központ az állami köznevelési közfeladat ellátásában fenntartóként részt vevő szervekről, valamint a Klebelsberg Központról szóló 134/2016. (VI. 10.) Korm. rendelet 2/A. § alapján tankerületi tanácsot működtet, az alábbi 2/B.§ és 2/C §-ai szerint:

*“2/B. § \* (1) A tankerületi tanács a tankerületi központ mellett működő javaslattevő, véleményező, tanácsadó testület, amelynek célja*

*a) a helyi, területi, térségi társadalmi-gazdasági környezeti érdekek, célok összehangolása a tankerületi központ fenntartói tevékenységével kapcsolatos oktatásirányítási célokkal;*

*b) a hosszú távú, átfogó, köznevelés-igazgatási célok összehangolása a tankerületi központ illetékességi területén;*

*c) a fenntartói stratégiai döntések megalapozása.*

*(2) A tankerületi tanács*

*a) véleményezheti a tankerületi központ fenntartásába tartozó köznevelési intézményekre vonatkozó fejlesztési tervet, valamint az illetékes tankerületi központ által benyújtott pályázatok, projektek megvalósítását;*

*b) javaslattal élhet*

*ba) a Klebelsberg Központ által meghatározott, az illetékes tankerületi központot érintő infrastrukturális fejlesztésekkel,*

*bb) az illetékes tankerületi központot érintő európai uniós infrastrukturális pályázatok, projektek megvalósításával,*

*bc) az illetékes tankerületi központ területéhez tartozó, oktatásirányítást érintő fejlesztési tervek elkészítésével,*

*bd) egyeztetések lefolytatásával, valamint*

*be) egyéb, köznevelést érintő helyi ügyekkel*

*kapcsolatosan;*

*c) tanácsadással segítheti a fejlesztési tervek megvalósítását, a stratégiai tervezést.*

*(3) A tankerületi tanács - az a) pont kivételével - az oktatásért felelős miniszter által öt évre felkért állandó tagokból áll. Az állandó tagok közé tartozik*

*a) az illetékes tankerületi központ vezetője,*

*b) a Klebelsberg Központ által javasolt - azzal foglalkoztatotti jogviszonyban nem álló - egy fő,*

*c) a Nemzeti Pedagógus Kar által jelölt egy fő,*

*d) az oktatásért felelős miniszter által a (4) bekezdés szerinti szervezetek által jelöltek közül felkért összesen három-öt fő.*

*(4) A tankerületi tanács állandó tagjai közé képviselőt jelölhetnek*

*a) az országos önkormányzati szövetségek,*

*b) az Országos Nemzetiségi Önkormányzatok Szövetsége,*

*c) a Nagycsaládosok Országos Egyesülete,*

*d) a tankerületi központ által fenntartott intézményekben működő diákönkormányzatok.*

*(5) A (4) bekezdésben foglalt szervezetek egy-egy főt jelölhetnek.*

*(6) A jelölésre a (3) bekezdés b) és c) pontja és a (4) bekezdés szerinti szervezeteket határidő megjelölésével az oktatásért felelős miniszter kéri fel. A személyi javaslat a tagjelölt elfogadó nyilatkozatával válik érvényessé.*

*(7) A tagok díjazás nélkül látják el feladataikat. Az állandó tagok névsorát és - a jelölés elfogadásával egyidejűleg adott hozzájáruló nyilatkozata esetén - a szakmai önéletrajzát az illetékes tankerületi központ honlapján nyilvánosságra kell hozni.*

*(8) Az állandó tagok kiválasztására az érintett tankerületi központ illetékességi területén működő köznevelési intézmények feladatellátása és az oktatásirányítás szempontjából jellemző sajátosságainak figyelembevételével kerül sor.*

*(9) A tankerületi tanács elnöke az ügyrendben foglaltak szerint meghívhat eseti meghívottakat, így különösen az érintett helyi önkormányzatok, a tankerület illetékességi területén működő gazdasági társaságok, felsőoktatási intézmények, felzárkóztatással, esélyteremtéssel foglalkozó civil szervezetek, gyermekjóléti központ, valamint a tankerületi központ illetékességi területén székhellyel rendelkező köznevelési intézményt fenntartó egyházi és magánfenntartók képviselőit.*

*(10) A tankerületi központ gazdasági vezetője állandó meghívottként, tanácskozási joggal részt vesz a tankerületi tanács ülésein.*

*(11) A tankerületi tanács tagjának megbízatása megszűnik, ha*

*a) a tag megbízatásának időtartama lejár,*

*b) a tag meghal,*

*c) a tag a megbízatásáról lemond,*

*d) a diákönkormányzatok által jelölt tag tanulói jogviszonya megszűnik a tankerület illetékességi területén működő iskolával,*

*e) a megbízatása alapjául szolgáló jogviszonya megszűnik.*

*(12) Ha a tag megbízatása a (11) bekezdés b)-e) pontja alapján szűnik meg, a tagot jelölő szerv, a (3) bekezdés b) pontja szerinti tag esetében a Klebelsberg Központ, valamint a (4) bekezdésben meghatározott szervek 30 napon belül új tagot jelölnek.*

*2/C. § (1) A tankerületi tanács működésének szabályait az ügyrendje határozza meg, amelyet a tankerületi tanács az alakuló ülésén fogad el.*

*(2) A tankerületi tanács ügyrendjét az illetékes tankerületi központ honlapján nyilvánosságra kell hozni.*

*(3) A tankerületi tanács elnöke a tankerületi központ vezetője, aki*

*a) felel a tankerületi tanács működéséért,*

*b) előkészíti az üléseket,*

*c) dönt az eseti meghívottakról,*

*d) ellátja a tankerületi tanács képviseletét.*

*(4) A tankerületi tanács állandó munkacsoportja az antiszegregációs munkacsoport, amelynek tagjai díjazás nélkül látják el feladataikat. Az antiszegregációs munkacsoport vezetője évente egyszer beszámolót készít a munkacsoport tevékenységéről, amelyet a tárgyévet követő év január 31. napjáig megküld a Klebelsberg Központ elnökének. A Klebelsberg Központ elnöke a beszámolót a tárgyévet követő év február 28. napjáig továbbítja az oktatásért felelős miniszternek. A tankerületi tanács az ügyrendjében foglaltak szerint eseti munkacsoportot működtethet.*

*(5) A tankerületi tanácsot szükség szerint, de évente legalább kétszer össze kell hívni.*

*(6) A tankerületi tanács vezetője évente egyszer beszámolót készít a tankerületi tanács működéséről, amelyet a tárgyévet követő év január 31. napjáig megküld a Klebelsberg Központ elnökének. A Klebelsberg Központ elnöke a beszámolót a tárgyévet követő év február 28. napjáig továbbítja az oktatásért felelős miniszternek.”*